AGEตั้งลูกซื้อเหมือง
แจกปันผลหุ้นสัดส่วน4:1+เงินสด ‘อั่งเปา’เพิ่มทุน-ลดทุนล้างขาดทุน
21 มี.ค. 2555

แจกปันผลหุ้นสัดส่วน4:1+เงินสด ‘อั่งเปา’เพิ่มทุน-ลดทุนล้างขาดทุน
เอเชีย กรีนฯ ตั้งบริษัทลูกในอินโดนีเซีย รองรับซื้อเหมืองถ่านหินจบกลางปีนี้ แจกปันผลหุ้น-เงินสด 
นายพนม ควรสถาพร กรรมการผู้จัดการ บริษัท เอเชีย กรีน เอนเนอจี (AGE) เปิดเผยว่า คณะกรรมการบริษัท (บอร์ด) มีมติให้จัดตั้งบริษัทย่อยในประเทศอินโดนีเซีย ถือหุ้น 100% ของทุนจดทะเบียน 1 ล้านเหรียญสหรัฐ หรือประมาณ 31 ล้านบาท วัตถุประสงค์เพื่อรองรับการซื้อเหมืองถ่านหิน 
สำหรับแหล่งเงินทุนการซื้อเหมือง กรรมการผู้จัดการ กล่าวว่า มาจากเงินกองทุนของบริษัทซึ่งมีอยู่ประมาณ 700-800 ล้านบาท หลังจากบริษัทจ่ายปันผลเป็นหุ้นในช่วง 2 ปีที่ผ่านมา ทำให้มีเงินสดเหลือ และมีสถาบันการเงินเตรียมให้สินเชื่อ 1,500 ล้านบาท รวมประมาณ 2,300 ล้านบาท เพียงพอต่อการซื้อเหมืองถ่านหิน 
“การซื้อเหมืองถ่านหินเป็นการดำเนินการตามแผนที่วางไว้ ตอนนี้เราพร้อมทุกอย่าง คาดว่าไม่เกินกลางปีนี้การเจรจาซื้อเหมืองต้องจบ ซึ่ง AGE ต้องการเหมืองที่ขุดได้เลย ขณะนี้เจรจาอยู่หลายราย” นายพนม กล่าว 
กรรมการผู้จัดการ กล่าวว่า ผลประกอบการปีนี้ตั้งเป้าการเติบโตของยอดขาย 40% จากปีก่อน ซึ่งเป็นเป้าที่ยังไม่นับรวมการซื้อเหมืองถ่านหิน 
นายพนม กล่าวอีกว่า ผลประกอบการปีที่ผ่านมาเติบโตดี จึงจ่ายปันผลเป็นหุ้นและเงินสด โดยจ่ายเป็นหุ้นอัตราส่วน 4 หุ้นเดิมต่อ 1 หุ้นปันผล หรือคิดเป็น 25% ของหุ้นที่มีอยู่ และจ่ายเป็นเงินสด 0.00695 บาท ส่วนผลประกอบการปี 2553 จ่าย 8 หุ้นเดิมต่อ 1 หุ้นปันผล หรือ 12.5% ของหุ้นที่มีอยู่ 
นอกจากนี้ การเพิ่มทุนเพื่อปันผลเป็นหุ้น นักลงทุนไม่ต้องกังวลผลกระทบจำนวนหุ้นที่เพิ่มขึ้นกับราคาหุ้น (Dilution) 20% เนื่องจากปีนี้ผลประกอบการจะโตไม่น้อยกว่า 40% ซึ่งโตมากกว่าผลกระทบที่เกิดขึ้น 
“ผู้ถือหุ้นจะได้ผลตอบแทนจากหุ้นปันผลแล้ว ยังได้กำไรจากส่วนต่างของราคาหุ้น (Capital Gain) อีกด้วย และ AGE เป็นหุ้นที่มีอัตราการเติบโตสูง มีโครงการลงทุนหลายโครงการ มีความจำเป็นต้องเตรียมเงินเพื่อลงทุน” นายพนม กล่าว
ด้านบริษัท อั่งเปา แอสเสท (NUSA) ได้ลดทุนจดทะเบียนโดยตัดหุ้นที่ยังไม่ได้จำหน่าย 2,207 ล้านหุ้น จากทุนเดิม 6,500 ล้านบาท เป็นทุนใหม่ 4,292.98 ล้านบาท แบ่งเป็น 4,292.98 ล้านหุ้น มูลค่าที่ตราไว้หุ้นละ 1 บาท จากนั้นลดทุนจดทะเบียนให้เป็นทุนจดทะเบียนชำระแล้ว 1,703.56 ล้านบาท เพื่อนำทุนจากการลดทุนมาชดเชยส่วนต่ำกว่ามูลค่าหุ้นและลดขาดทุนสะสม ลดหุ้นอัตรา 2.52 หุ้นต่อ 1 หุ้น 
นอกจากนี้ ให้เพิ่มทุนอีก 680.43 ล้านบาท เป็นทุนใหม่ 2,384 ล้านบาท ขายผู้ถือหุ้นเดิม 510.43 ล้านหุ้น และเฉพาะเจาะจง 170 ล้านหุ้น